ህብረተሰቡ ለሚገዛቸው ዕቃዎች የጥራት ማረጋገጫ ሰርተፊኬት ሊጠይቅ ይገባል -ድርጅቱ
ሸማቹ ህብረተሰብ ገንዘብ ለከፈለበት ለታሸጉ ምግቦች፣ መጠጦችና ሌሎች ዕቃዎች የጥራት ማረጋገጫ ሰርተፊኬት የመጠየቅ ልምዱን እንዲያዳብር እንደሚገባ የኢትዮጵያ ተስማሚነት ምዘና ድርጅት አስገነዘበ ፡፡የድርጅቱ የማርኬቲንግና ኮርፖሬት ኮሙዩኒኬሽን ዳይሬክቶሬት ዳይሬክተር አቶ ተክኤ ብርሃነ ለዋልታ እንደገለጹት ሸማቹ ህብረተስብ ገንዘብ ለከፈለበት ዕቃዎች፣የታሸጉ ምግቦችና የመጠጥ ውሃ አገልግሎት የጥራት ማረጋገጫ ሰርተፊኬት ሊጠይቅ ይገባል ፡፡ለዘብነትም በሀገሪቱ 62  የመጠጥ ውሃ የጥራት ማረጋገጫ የተሰጣቸው ፋብሪካዎች  ውስጥ ሰባቱ የማዕድን ውሃ ፋብሪካዎች እንደሆኑ ገልጸዋል ፡፡ድርጅቱ በፍተሻ፣ ኢንስፔክሽንና ሰርተፊኬት አሰጣጥ ሂደቶች ከ40 ባላነሱ መስፈርቶች እንደሚመዝናቸውና ዝቅተኛውን  ቢያንስ 20 መስፈርት ማሟላት መቻላቸው ይረጋገጣል ፡፡ይህን ማድረግ ያልቻሉ ያለባቸውን ክፍተቶች እንዲያስተካክሉ ይደረጋል ብለዋል ፡፡ምዘናውም ለታሸገ የመጠጥ ውሃ ሲ ኢ ኤስ፡99 እንዲሁም የማዕድን ውሃ ሲ ኢ ኤስ ፡159 (Compulsory Ethiopia Standard፡159) የጥራት ማረጋገጫ መስፈርቶች እንደሆነ ተገልጿል፡፡ ፋብሪካዎቹ ከሚጠቀሙት ግብዓት ጀምሮ በዓመት ለአራት ጊዜ እንደሚፈተሹና እንደ አስፈላጊነቱም ድንገተኛ ፍተሻ በማከናወን ጥራት ያለው ውሃ ለገበያ የሚቀርብበትን ሁኔታዎች እውን ለማድረግ ድርጅቱ በኩሉን አስተዋፅኦ እየተወጣ መሆኑን አስረድተዋል ፡፡የምግብ፣ መድሐኒት ጤና ክብካቤ አስተዳደርና ቁጥጥር ባለስልጣን ከንግድ ሚንስቴር ጋር ሂደቱን በመቆጣጠር እየሰሩ እንደሆነም ነው የጠቀሙት፡፡በምግብ፣ መድሐኒት ጤና ክብካቤ አስተዳደርና ቁጥጥር ባለስልጣን የምግብ ምዝገባ ዳይሬክቶሬት ዳይሬክተር አቶ ቴዎድሮስ ግርማ በበኩለቸው ከኢትዮጵያ ተስማሚነት ምዘና ድርጅት የጥራት ማረጋገጫ ሰርቴፊኬት ሳይኖራቸው ወደ ገበያ የሚገቡ ምርቶችን ለመቆጣጠር በተደረገው ቅንጅታዊ አሰራር አሁን ላይ መረጋገጫውን ያልያዙ ምርቶች ገበያ ላይ የሉም ብለዋል ፡፡የኢትዮጵያ መልከዓ ምድር ለመጠጥ ውሃ ተመራጭ እንደሆነና በተለይም ወደ ውጭ ገበያ ውሃን በማቅረብ ፍለጎት ያላቸው ባለሃብቶች በዘርፉ ቢሰማሩ ውጤታማ እንደሚሆኑና ለአገሪቱም ከፍተኛ የውጭ ምንዛሬ ሊያስገኙ እንደሚችሉ አቶ ተክኤ አክለው ገልጸዋል፡፡